Den ene af Læsøs to læger har sagt op efter kort tid i jobbet.

Louise Härtel tiltrådte sit job som praktiserende læge for kun få måneder siden, men har altså nu sagt op pr. 1. april. I sin opsigelse henviser hun til den aftale hun indgik med Region Nordjylland. Aftalen gik ud på at regionen ansatte personalet i praksissen, som den nye læge så kunne leje, men det betød at Louise Härtel skulle betale 25 pct. i momsafgift til lønnen til personalet. Andre praktiserende læger slipper for denne afgift. Det skriver P4 Nordjylland mandag. Aftalen mellem lægerne på Læsø og Region Nordjylland bliver nu lavet om, så lægerne selv skal stå for at ansætte personalet. Dermed vil også lægerne på øen kunne trække momsafgiften fra deres lønudgifter ligesom andre praktiserende læger.